સંસ્થા દ્વારા હાલમાં લગભગ ૫૦ ગામોમાં મહિલાઓને સ્માર્ટફોન અને ઈન્ટરનેટનું જ્ઞાન આપવાનું મહત્ત્વનું કામ થઈ રહ્યું છે. ગૂગલ ઈન્ડિયા અને ટાટાના અધિકારીઓના કહેવા મુજબ ડિસેમ્બર,૨૦૧૬ સુધીમાં આ પ્રોજેક્ટ હેઠળ દેશનાં ૪,૫૦૦ ગામોમાં ૫ લાખથી વધુ મહિલાઓને ઈન્ટરનેટ અને સ્માર્ટફોનથી વાકેફ કરવાનો લક્ષ્યાંક છે. ગુજરાતનાં ગીર-સોમનાથ જિલ્લાનાં ૫૦ ગામોમાં ટાટા ટ્રસ્ટ દ્વારા મહિલાઓને ‘ઈન્ટરનેટ સાથી’ સાઈકલ અપાઈ છે. આશ્ચર્યની વાત એ છે કે અન્ય મહિલાઓને સ્માર્ટફોન-ઈન્ટરનેટની તાલીમ આપતી મોટાભાગની મહિલાઓએ પ્રાથમિક શિક્ષણ જ મેળવ્યું છે. કેટલીક મહિલાઓ તો સાવ અભણ છે છતાં આવડતના જોેરે તેઓ સ્માર્ટફોન અને ઈન્ટરનેટ વાપરતાં શીખી અને હવે અન્ય મહિલાઓને શીખવી રહી છે.